b'\n_START_ARTICLE_\n\xc5\xbdupnija Vitanje\n_START_SECTION_\nZgodovina\n_START_PARAGRAPH_\nPrvo cerkev na tem mestu so postavili grofje Bre\xc5\xa1ko-Sel\xc5\xa1ki, na posestvu, ki jim ga je leta 980 z listino v Konstanci podaril cesar Oton II. Domneva se, da jo je uni\xc4\x8dil potres leta 1201, kajti sedanja \xc5\xbeupnijska cerkev ima poznoromansko ladjo iz za\xc4\x8detka 13. stoletja.   Vikariat je bil najbr\xc5\xbe \xc5\xbee v 11. stoletju izlo\xc4\x8den iz pra\xc5\xbeupnije \xc5\xa0martno pri Slovenj Gradcu, ki pa ji je bil podrejen vse do leta 1788, ko je bila ustanovljena samostojna \xc5\xbeupnija.  Leta 1296 se namre\xc4\x8d v Vitanju omenja vikar, leta 1329 stalni vikar in leta 1487 vikariatni \xc5\xbeupnik. _NEWLINE_Do 7. aprila 2006, ko je bila ustanovljena \xc5\xa1kofija Celje, je bila \xc5\xbeupnija del celjskega naddekanata Nad\xc5\xa1kofije Maribor in je spadala v dekanijo Nova Cerkev, katere dekan je bil med letoma 1981 in 1986 tedanji vitanjski \xc5\xbeupnik._NEWLINE_Ko se je ustanavljala nova \xc5\xa1kofija Celje in so se dolo\xc4\x8dale njene meje, je bilo na\xc4\x8drtovano, da se dekanijo Nova Cerkev priklju\xc4\x8di \xc5\xa1kofiji Celje, \xc5\xbeupnija Vitanje pa se izvzame iz dekanije Nova Cerkev in se jo priklju\xc4\x8di Nad\xc5\xa1kofiji Maribor in s tem dekaniji Slovenske Konjice. _NEWLINE_S to odlo\xc4\x8ditvijo pa se niso strinjali \xc5\xbeupljani z \xc5\xbeupnikom in tudi ne lokalna civilna oblast. S svojim nestrinjanjem so seznanili tudi nad\xc5\xa1kofijo, apostolsko nunciaturo v Ljubljani ter posredno Sveti sede\xc5\xbe. Odlo\xc4\x8deno je bilo, da \xc5\xbeupnija Vitanje ostane v dekaniji Nova Cerkev in s tem tudi v Celjski \xc5\xa1kofiji, katere sestavni del je od 7. aprila 2006.'